Document ID: 32009R0777

РЕГЛАМЕНТ (ЕО) № 777/2009 НА КОМИСИЯТА
от 26 август 2009 година
за изменение на Регламент (ЕО) № 575/2009 за определяне на процент за приемане във връзка с издаването на износни лицензии, отхвърляне на заявленията за износни лицензии и преустановяване на подаването на заявления за износни лицензии за извънквотна захар
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1),
като взе предвид Регламент (ЕО) № 951/2006 на Комисията от 30 юни 2006 година за определяне на подробни правила за прилагането на Регламент (ЕО) № 318/2006 на Съвета по отношение на търговията с трети страни в сектора на захарта (2), и по-специално член 7д във връзка с член 9, параграф 1 от него,
като има предвид, че:
(1)
Съгласно член 61, първа алинея, буква г) от Регламент (ЕО) № 1234/2007 количеството захар, произведено през дадена пазарна година в превишение на квотата по член 56 от същия регламент, може да бъде изнесено само в рамките на количествените ограничения, които следва да бъдат определени.
(2)
В Регламент (ЕО) № 924/2008 на Комисията от 19 септември 2008 година количественото ограничение за износ на извънквотна захар и на изоглюкоза до края на 2008/2009 пазарна година (3) е определено на 650 000 тона.
(3)
Количествата захар, обхванати от заявленията за износни лицензии, надхвърлиха това количествено ограничение. Поради това с Регламент (ЕО) № 575/2009 на Комисията (4) бе преустановено подаването на заявления за износни лицензии за извънквотна захар за периода от 6 юли 2009 г. до 30 септември 2009 г.
(4)
Чрез изменение на Регламент (ЕО) № 924/2008 с Регламент (ЕО) № 776/2009 на Комисията (5) количественото ограничение за износ на извънквотна захар за 2008/2009 пазарна година бе увеличено с 300 000 тона.
(5)
Поради увеличаването на количественото ограничение за 2008/2009 пазарна година подаването на заявления следва да бъде отново позволено.
(6)
Поради това Регламент (ЕО) № 575/2009 следва да бъде съответно изменен.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 575/2009 параграф 3 се заличава.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 август 2009 година.

Labels: 17
19
7
3
6